Verżjoni Vidjo: Beata Anna ta' San Bartilmew "Tħażżmu, ilkoll kemm intom, bl-umiltà lejn xulxin, għax Alla jiqfilhom lill-kburin, imma jagħti l-grazzja tiegħu lill-umli. Kunu mela umli taħt l-id setgħana ta' Alla, biex hu jerfagħkom meta jasal il-waqt." – 1 Pietru 5:5. BEATA ANNA TA' SAN BARTILMEW Reliġjuża 1549 – 1626 Tagħrif: Kien jisimha Anna Garcia u twieldet f'Almendral (Avila, Spanja), u għaddiet iż-żgħożija tagħha taħdem fl-għelieqi. Ta' 21 sena daħlet fil-monasteru tal-Karmelitani Skalzi ta' San Ġużepp f'Avila bħala l-ewwel soru konversa fi ħdan ir-riforma tal-ordni mibdi ftit qabel minn Santa Tereża ( ara Santa Tereża ta' Avila ) kumpajżana tagħha. Malajr Anna saret l-assistenta tal-qaddisa fundatriċi, u l-kumpanja tagħha fid-diversi vjaġġi li ħteġilha tagħmel. Il-qaddisa ordnatilha li titgħallem taqra u tikteb, u tassew irnexxilha nistgħu ngħidu, b'mod meraviljuż. Anna kellha l-konsolazzjoni li tassisti lill-qaddisa meta din kienet waslet fi tmiem ħajjitha, u mietet f'dirgħajha nhar l-4 ta' Ottubru, 1582. Hija kompliet il-ħajja tagħha konventwali f'Avila, f'Madrid (1591), f'Ocana (1505), u, fl-1604 marret fi Franza ma' Swor Anna ta' Ġesù u erba' sorijiet Karmelitani oħra biex jibdew ir-riforma tereżjana f'dak il-pajjiż. Fi Franza hija nħatret prijura tal-monasteri f'Pontoise (1605) u ta' Tours (1608). Hija marret ukoll il-Belġju, b'waqfa ta' sena f'Mons u mbagħad f'Anversa fejn waqqfet monasteru fejn għaddiet l-aħħar erbatax-il sena ta' ħajjitha u fejn ukoll mietet fis-7 ta' Ġunju, 1621 ta' 76 sena. Seħħew bosta mirakli bl-interċessjoni tal-Beata Anna ta' San Bartilmew. Kienet dikjarata beata fl-1917 mill-Papa Benedittu XV. Ħsieb : Abraham hu l-bniedem li biex jgħid 'Iva' lil Alla spiċċa ħalla pajjiżu u spiċċa ma ntrabat ma xejn li toffri din id-dinja, u Alla li jħallas bil-mitt darba, għamlu missier ta' poplu bla għadd. Warajh segwew sensiela ta' personalitajiet li wieġbu lil Alla u għas-sejħat personali li Hu għamlilhom. Fit-Testment il-Ġdid imbagħad, insibu fost l-oħrajn lil Marija, li bl-Iva tagħha, l-Iben ta' Alla sar bniedem; Verbum Dei caro factum est. F'din il-lista twila ta' personalitajiet li wieġbu bla kundizzjonijiet lil Alla li kien qiegħed isejħilhom, insibu l-Qaddisin Tereżjani, fosthom lil Ġwanni tas-Salib, lil Tereża ta' Ġesù, lil Tereża tal-Bambin Ġesù, lil Tereża Benedetta tas-Salib (Edith Stein), lil Eliżabetta tat-Trinità, lil Anna ta' San Bartilmew, lil Marija tal-Inkarnazzjoni u bosta bosta oħrajn. Meta ċerta Barbara Avrillot (mara miżżewġa u omm ta' sebat itfal) fl-1601 ġew f'idejha l-kitbiet ta' Santa Tereża, xtaqet ħafna li dawn l-ulied tar-Riformatriċi Spanjola jaslu f'pajjiżha. Wara li ġabet il-permessi kollha meħtieġa mir-Re, li tant kellu ammirazzjoni lejha, u mill-Papa Klement VIII, nhar is-17 ta' Ottubru tal-1604, infetaħ l-ewwel monasteru ġewwa Franza (Pariġi) bil-miġja ta' sitt sorijiet Spanjoli, fosthom il-Beata Anna ta' San Bartilmew, sieħba u infermiera ta' Santa Tereża nnifisha u l-qaddejja ta' Alla Anna ta' Ġesù. X'xorti kbira għandu l-bniedem meta l-Mulej jixħet għajnejh fuq iċ-ċokon tiegħu u jużah bħala strument fqajjar għall-opra tiegħU. Alla jerfa' lill-umli, imma jistkerraħ lil kburin. L-istess Tereża ta' Ġesù li tant tenfasizza dwar il-ħtieġa tal-virtù tal-umiltà fil-kitbiet tagħha, mhux biss laqgħet fost l-ewwel sorijiet tagħha lil Anna Garcia (il-Beata Anna), imma meta rat kemm kienet persuna umli, għażlitha bħala s-sieħba tagħha fil-Fondazzjonijiet li wettqet ġewwa Spanja, għażlitha bħala l-infermiera tagħha, u saħansitra bħala 's-segretarja' tagħha, ukoll jekk Anna kinitx taf taqra u tikteb. Dak hu dak li jagħmel Alla mal-bniedem umli, id-deżert ibiddlu f'oasi, id-dlam f'dawl, il-bniedem midneb f'Mistiku. BASTA L-BNIEDEM IKUN UMLI. Kienet Marija tal-Inkarnazzjoni li stiednet lill-istess Anna, biex tiġi tiftaħ monasteri ġodda ġewwa Franza, u tnejn flimkien imbagħad fetħu l-ewwel erba' Monasteri ġewwa l-istess Franza, fosthom dak ta' Dijon, li pproduċa Qaddisin bħal Eliżabetta tat-Trinità, Madre Ġermana ta' Ġesù u min jaf kemm oħrajn li ma nafux bihom. Il-Karmelu Franċiż ipproduċa wkoll Qaddisin bħal Tereża tal-Bambin Ġesù . Ara daqsxejn x'jagħmel Alla bi bniedma ma tafx taqra u tikteb bħal Anna, u x'jagħmel Alla b'Marija tal-Inkarnazjoni, mara miżżewġa, imma li kienu umli. Iva Alla jbiddel id-deżert f'oasi, kif għamel ma' Abraham, li ukoll jekk imdaħħal fiż-żmien, isir il-missier ta' ġens kbir. U int, tfittex li sservi lil Alla b'umiltà? Talba : O Alla, int tajt lill-Beata Anna ta' San Bartilmew l-grazzja li ċċekken lilna nnifisha filwaqt li Inti stess unurajtha billi tajtha li sserviK fl-Ordni tal-Karmelu flimkien ma' Santa Tereża ta' Avila. Minbarra li kienet assistenta tajba tal-qaddisa, hi ħabirket ukoll fil-ftuħ ta' monasteri ġodda: bit-talb tagħha, Agħmel li nħobbu l-ħajja b'mod sempliċi bla ma nfittxu l-unuri tad-dinja, li nservu u nassistu lill-oħrajn b'umiltà u li ngħixu f'għaqda dejjem akbar miegħeK. Bi Kristu Sidna. Ammen. English Version: https://saintscatholic.blogspot.com/2014/03/blessed-anne-of-st-bartholomew.html Alternative Reading: http://carmelitesisters.ie/blessed-anne-of-st-bartholomew/ Wikipedia: https://en.wikipedia.org/wiki/Anne_of_Saint_Bartholomew June(7th) Blessed Anne of Saint Bartholomew on Gloria TV: https://gloria.tv/language/9BdNWVy6pork2kF3LU6fXvgRh/video/2q9pyCmCQNNU3mPAoaMpHBayA Nota: It-Tagħrif dwar din il-qaddisa tal-lum huwa meħud mill-fuljett Signum Fidei . Il-Ħsieb meħud minn Omelija tal-Provincjal Patri Juan Debono fil-Vestizzjoni ta' Fra Manwel (12 ta' Ġunju 2018) __ATA.cmd.push(function() { __ATA.initDynamicSlot({ id: 'atatags-26942-5ed64ecb10954', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
7 ta' Ġunju: Beata Anna ta' San Bartilmew